PATVIRTINTA

Vilkaviškio rajono savivaldybės administracijos direktoriaus 2025 m. vasario 11 d.

įsakymu Nr. B-ĮV-96

**VILKAVIŠKIO RAJONO SAVIVALDYBĖS KYBARTŲ MIESTO STADIONO VARDO SUTEIKIMO PASIŪLYMŲ VIEŠO KONKURSO BŪDU SĄLYGOS**

**I SKYRIUS**

**BENDROSIOS NUOSTATOS**

1. Šios Vilkaviškio rajono savivaldybės Kybartų miesto stadiono vardo suteikimo pasiūlymų viešo konkurso būdu sąlygos (toliau – sąlygos) reglamentuoja Vilkaviškio rajono savivaldybei (toliau – Savivaldybė) nuosavybės teise priklausančio nekilnojamojo turto – Kybartų miesto stadiono, esančio adresu: J. Basanavičiaus g. 92A, Kybartai (toliau – Vardas), pasiūlymų vertinimo viešo konkurso būdu kriterijus, reikalavimus, procedūras, atsakomybę, tvarką ir sąlygas.

2. Vardą suteikia, keičia ir panaikina Savivaldybės taryba.

3. Konkursą organizuoja Savivaldybės administracijos direktorius.

4. Konkursas skelbiamas Savivaldybės interneto puslapyje www.vilkaviskis.lt ir vietinėje spaudoje.

5. Konkurse gali dalyvauti visi suinteresuoti fiziniai arba juridiniai asmenys (toliau – Kandidatas).

6. Kandidatas turi pateikti paraišką, kurioje aprašomas siūlomas Vardo pavadinimas ir kaina.

**II SKYRIUS**

**VARDO SUTEIKIMO PASIŪLYMŲ VERTINIMO KRITERIJAI**

7. Vardo pasiūlymų vertinimo kriterijai:

7.1. pasiūlymas turi atitikti kriterijus, nurodytus Pavadinimų pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo, patvirtinto Lietuvos Respublikos vidaus reikalų ministro 2011 m. sausio 25 d. įsakymu Nr. IV-57, reikalavimuose;

7.2. pasiūlymas turi neprieštarauti bendruomenės vertybėms, turi skatinti visuomenės gerovę ir būti priimtinas plačiajai visuomenei. Nebūti žeminantis, įžeidžiantis ar skatinantis diskriminaciją;

7.3. pasiūlymas turi būti aiškus, lengvai suprantamas ir vartojamas, atitikti lietuvių kalbos taisykles;

7.4. minimali siūlomo Vardo suteikimo suma – 10 000 eurų už metus;

7.5. Vardo suteikimo terminas – 5 metai;

7.6. viešo konkurso nugalėtojas stadiono tribūnos išorėje, tribūnos erdvėse / užkulisiuose, persirengimo rūbinėse savo lėšomis įrengia / sumontuoja papildomus ženklinimus / pavadinimus bei tribūnos VIP patalpose įrengia reklaminį stendą.

**III SKYRIUS**

**VARDO SUTEIKIMO PROCEDŪRA**

8. Vardo suteikimo procesas vykdomas šiais etapais:

8.1. Paraiškų priėmimas:

8.1.1. Kandidatai Vilkaviškio rajono savivaldybės administracijos Viešųjų pirkimų ir turto valdymo skyriui Vilkaviškyje, S. Nėries g. 1 (226 kab.), **ne vėliau kaip iki 2025 m. kovo 31 d. 17.00 val.** turi pateikti paraiškas, nurodydami siūlomą pavadinimą, trumpą argumentaciją, pagrindžiančią pavadinimo reikšmingumą ir Vardo suteikimo metinę kainą (1 priedas);

8.1.2. Kandidatų pasiūlymai turi būti pateikiami lietuvių kalba, užklijuotame voke, ant kurio turi būti užrašyta: „Kybartų miesto stadiono, esančio adresu: J. Basanavičiaus g. 92A, Kybartai, vardo suteikimo konkursui“ bei Kandidato pavadinimas ir adresas.

8.2. Paraiškų vertinimas ir pasiūlymo atrinkimas:

8.2.1. Savivaldybės administracijos direktoriaus sudaryta komisija vertina Kandidato pasiūlyto Vardo atitikimą kriterijams, įskaitant finansinį pajėgumą, reputaciją bei pasiūlytą kainą už Vardo suteikimą;

8.2.2. pasiūlymai, atitikę kriterijus, renkami pagal pasiūlytą didžiausią kainą už Vardo suteikimą. Konkursą laimi Kandidatas, pasiūlyme nurodęs didžiausią kainą;

8.2.3. jeigu tokią pat kainą (didžiausią) pasiūlo keli Kandidatai, laimėtojų pripažįstamas dalyvis, anksčiau įregistruotas vokų registracijos lape;

8.2.4. Savivaldybės administracija parengia Savivaldybės tarybos sprendimo projektą dėl Vardo suteikimo.

8.3. Sutarties pasirašymas: Savivaldybės tarybai priėmus sprendimą suteikti Vardą, per 10 darbo dienų pasirašoma Vardo suteikimo sutartis, kurioje nurodomi finansiniai įsipareigojimai, Vardo naudojimo sąlygos ir atsakomybės (2 priedas).

**IV SKYRIUS**

**VARDO SUTEIKIMO NUTRAUKIMAS**

9. Sutartis dėl Vardo suteikimo gali būti nutraukta esant šiems atvejams:

9.1. Kandidatas neįvykdo finansinių ar kitų sutartinių įsipareigojimų;

9.2. pasikeitus teisės aktų reikalavimams.

10. Nutraukimo procedūra vykdoma abipusiu susitarimu arba remiantis sutartyje nustatytais kriterijais.

**V SKYRIUS**

**BAIGIAMOSIOS NUOSTATOS**

11. Šios sąlygos yra privalomos visiems Kandidatams.

12. Visais nenumatytais šiose sąlygose atvejais vadovaujamasi Lietuvos Respublikos teisės aktais.